Վալերի Տատինցյան

Վալերի Գուրգենի Տատինցյան (հոկտեմբերի 17, 1940(1940-10-17), Բաքու, Ադրբեջանական ԽՍՀ, ԽՍՀՄ), հայ ստոմատոլոգ։ Բժշկական գիտությունների դոկտոր (1986), պրոֆեսոր (1987), ՀՀ ԲԳԱ ակադեմիկոս (1996): ՀՀ գիտության վաստակավոր գործիչ (2011):


== Կենսագրություն ==
Վալերի Տատինցյանը ծնվել է 1940 թվականի հոկտեմբերի 17-ին, Բաքվում, Գուրգեն Տատինցյանի և Լուսիկ Օհանյանի ընտանիքում։ Ավարտել է Բաքվի թիվ 142 միջնակարգ դպրոցը։ 1959-1962 թվականներին սովորել և ավարտել է Մարիսկի բժշկական ուսումնարանի ատամնաբուժական դպրոցը, 1964-1969 թվականներին՝ Մոսկվայի բժշկական ստոմատոլոգիական ինստիտուտը։ 1969-1972 թվականներին թերապևտիկ ստոմատոլոգիայի մասնագիտությամբ կլինիկական օրդինատոր է եղել Մոսկվայի ստոմատոլոգիայի կենտրոնական գիտահետազոտական ինստիտուտում, 1972 -1980 թվականներին՝ թերապևտիկ ստոմատոլոգիայի ամբիոնի ասիստենտ Թուրքմենիստանի պետական բժշկական ինստիտուտում, Ստոմատոլոգիական, սանիտարական ֆակուլտետների դեկանի տեղակալ, դեկան, 1980-1984 թվականներին՝ թերապևտիկ ստոմատոլոգիայի ամբիոնի ասիստենտ ԵՊԲՀ-ում, այնուհետև՝ 1984-2005 թվականներին, զբաղեցրել է նույն ամբիոնի վարիչի պաշտոնը և համատեղությամբ 1985-1995 թվականներին՝ ԵՊԲՀ ստոմատոլոգիական ֆակուլտետի դեկան, 2005-2013 թվականներին՝ ԵՊԲՀ թերապևտիկ և ընտանեկան ստոմատոլոգիայի ամբիոնի պրոֆեսոր, 2014 թվականից՝ թերապևտիկ ստոմատոլոգիայի ամբիոնի պրոֆեսոր։ 1975 թվականին պաշտպանել է թեկնածուական ատենախոսություն Մոսկվայի ստոմատոլոգիայի կենտրոնական գիտա-հետազոտական ինստիտուտում, 1986 թվականին՝ դոկտորական՝ Մոսկվայի Ստոմատոլոգիայի կենտրոնական գիտահետազոտական ինստիտուտում։
1994 թվականին թիվ 1 կլինիկական հիվանդանոցի տարածքում հիմնել է «Համալսարանական ստոմատոլոգիական կլինիկան»։ Մոսկվայի Ստոմատոլոգիայի կենտրոնական գիտահետազոտական ինստիտուտի և ԵՊԲՀ-ի միջև կնքված պայմանագրի շրջանակում գիտահետազոտական ղեկավար է։ 2004 թվականին հիմնել է ստոմատոլոգիայի և դիմածնոտային վիրաբուժության ոլորտին անդրադարձող «Բամբեր» ամսագիրը, որի գլխավոր խմբագրի տեղակալն է։


== Պարգևներ ==
Հարավսլավիայի Բելգրադյան բժշկական համալսարանի «Ոսկե շքանշան» (1993)
Մխիթար Հերացու անվան «Ոսկե շքանշան» (2000)
ՌԲԳԱ Վերնադսկու անվան շքանշան (2000)
ՀՀ առողջապահության նախարարության և ԵՊԲՀ-ի «Արծաթե շքանշան» (2003)
Ռուսաստանի ստոմատոլոգների ասոցիացիայի առաջին աստիճանի «Ոսկե շքանշան» (2006)
Եվրոպական Բժշկական ակադեմիայի «Ռենտգեն» շքանշան (2007)
ՀՀ գիտությունների վաստակավոր գործիչ (2011)


== Անդամակցություն ==
ԵՊԲՀ-ի ստոմատոլոգիական խնդիրների հանձնաժողովի նախագահ (1983-1994)։
Ստոմատոլոգների հասարակության համամիութենական պրեզիդիումի ղեկավարման անդամ (1984-1989)։
ՌԴ գիտությունների ակադեմիայի բնական գիտությունների լիիրավ անդամ։
ՀՀ գիտությունների ազգային ակադեմիայի բժշկական գիտությունների լիիրավ անդամ (2001)։
ՀՀ ստոմատոլոգների ասոցիացիայի փոխնախագահ (2004)։
Ստոմատոլոգիայի, աչքի և ԼՕՌ հիվանդությունների գիտակոորդինացիոն խորհրդի նախագահն (2005-2015)։
ԵՊԲՀ-ի հոգաբարձուների խորհրդի անդամ (2014-2018)։


== Երկեր ==
Թերապևտիկ ստոմատոլոգիա։ Անդրիասյան Լևոն Հրանտի, Տատինցյան Վալերի Գուրգենի, Երևան, Ա. հ., 2015:
Թերապևտիկ ստոմատոլոգիա։ Դասագիրք։ Տատինցյան Վալերի Գուրգենի, Երևան, Պարբերական, 1997։
Ատամների հիվանդությունների ախտորոշումը։ /Մեթոդական մշակումներ դասախոսների և ուսանողների համար։ Տատինցյան Վալերի Գուրգենի, Հայրապետյան Հ. Օ., Առողջապահության մինիստրություն ՀԽՍՀ, Երևանի պետական բժշկական ինստիտուտ, Թերապևտիկ ստոմատոլոգիայի ամբիոն, Երևան, Ա. հ., 1989:


== Ընտանիք ==
Հայր՝ Գուրգեն Տատինցյան
Մայր՝ Լուսիկ Ասատուրի Օհանյան, ստոմատոլոգ
Կին՝ Շողիկ Տատինցյան, տնտեսագետ
Դուստր՝ Կարինե Տատինցյան, Չերկիզովսկի մսի վերամշակման գործարանի գլխավոր բժիշկ
Դուստր՝ Լյուդմիլա Տատինցյան,  բժշկական գիտությունների դոկտոր, դոցենտ
Դուստր՝ Գայանե Տատինցյան՝ ԵՊԲՀ թերապևտիկ և ընտանեկան ստոմատոլոգիայի ամբիոնի ասիստենտ, ղեկավարում է Տատինցյանների ընտանիքի ստոմատոլոգիական կլինիկան
Որդի՝ Դավիթ Տատինցյան, իմպլանտոլոգ


== Ծանոթագրություններ ==


== Գրականություն ==
Айриян А. П. Армянские учёные-медики. - Ер., 1998 - 276 с. ISBN 99930-1-001-7Айриян А. П. Армянские учёные-медики. - Ер., 1998 - 276 с. ISBN 99930-1-001-7